**ลมซ่อนรัก** เป็นละครโทรทัศน์ไทย ผลิตโดยบริษัท ฟีล กู๊ด เอ็นเตอร์เทนเม้นท์ จำกัด โดยสร้างจากบทประพันธ์ของนราเกตต์ กำกับการแสดงโดยชุดาภา จันทเขตต์ นำแสดงโดยณเดชน์ คูกิมิยะ รับบทเป็นฝาแฝด ปราณ/ปราณนต์ ณฐพร เตมีรักษ์ รับบทเป็น ภัทริน เริ่มแรกเขียนบทโทรทัศน์โดยปราณประมูล แต่มีเหตุบางอย่างไม่สะดวกในการเขียนบท จึงส่งมอบบทคืนให้ผู้จัด พร้อมทั้งให้ลูกศิษย์ ศักดิ์ชาย เกียรติปัญญาโอภาส รับหน้าที่เขียนบทแทนทั้งหมด‬ เริ่มออกฉายตอนแรกเมื่อวันพฤหัสบดีที่ 26 กุมภาพันธ์ พ.ศ. 2558

ตัวละคร
-------

* **ปราณนต์ หรือ หมอณนต์** รับบทโดย ณเดชน์ คูกิมิยะ

ชายหนุ่มอายุประมาณ 28-30 ปี สูง สมาร์ท หน้าตาดี บุคลิกดี เวลานิ่งจะดูดุเป็นที่เกรงใจของผู้ร่วมงาน แต่เวลายิ้มหรือหัวเราะ คุณหมอจะกลายเป็นหนุ่มน้อยน่ารัก ได้ใจสาวๆ ขึ้นมาทันที เป็นคนรักชีวิตอิสระ สันโดษ รักธรรมชาติ รักความพอเพียงและมีอุดมการณ์แรงกล้า ไม่สนเงิน เท่ากับชีวิตของคนไข้ เอาจริงเอาจังกับงาน เสียสละเพื่อส่วนรวม จิตใจดี ใจเย็น ขี้เล่น แอบปากจัด และยียวนกวนประสาทในบางครั้ง (โดยเฉพาะกับภัทริน) มีความรับผิดชอบสูง เป็นสุภาพบุรุษที่อบอุ่น จริงใจ กล้าเปิดเผย (ความรู้สึกรัก) และแสดงออกอย่างอ่อนโยน

* **ภัทริน หรือ แพต** รับบทโดย ณฐพร เตมีรักษ์

หญิงสาวอายุประมาณ 25-26 ปี หลังจบปริญญาตรี ทำงานได้ประมาณ 3 ปี เป็นสาวเหนือ หน้าตาสวย ตาหวาน จมูกโด่งเชิดรั้น ผิวขาว เป็นคนคล่องแคล่ว ทันสมัย แต่งตัวทะมัดทะแมง ความล้มเหลวครั้งยิ่งใหญ่ในชีวิตทำให้ภัทรินกลายเป็นคนขี้ระแวง หวาดกลัว และไม่ไว้ใจใครง่ายๆ ทั้งที่เคยเป็นคนสดใส มั่นใจ มีชีวิตชีวา เธอกลายเป็นคนคิดมาก คิดเยอะ หงุดหงิดง่าย และซึมเศร้าในบางครั้ง (โดยเฉพาะเมื่ออยู่คนเดียว) ในขณะเดียวกันก็เข้มแข็งเด็ดเดี่ยว ยอมเผชิญหน้าและต่อสู้กับปัญหาเพียงลำพัง เพื่อไม่ให้คนที่ตนเองรักต้องลำบากและทุกข์ใจด้วย ไม่ชอบแสดงความอ่อนแอต่อหน้าใคร (เว้นแม่และปราณนต์เท่านั้น) เมื่ออยู่กับปราณนต์ หญิงสาวจะอ่อนไหวง่าย ขี้งอน ขี้โกรธ และขี้น้อยใจสุดๆ

* **ปราณ (ปราณนต์ในคราบของแฝดผู้พี่)** รับบทโดย ณเดชน์ คูกิมิยะ

นักธุรกิจ/หมอ อายุประมาณ 30 ปี รูปร่างสูง สง่า เนี้ยบ ตีหน้าขรึมเครียดตลอดเวลา ยิ้มไม่เป็น ขรึม ดุ เย็นชา เหมือนคนไม่แยแสโลก (ทั้งที่แบกโลกไว้เต็มบ่า) แอบใจร้ายและปากร้าย (กับภัทริน) แต่สุภาพกับคนอื่น เป็นผู้ชายที่มีความเป็นผู้นำสูง เด็ดเดี่ยว ฉลาดหลักแหลม รอบคอบ จิตใจเข้มแข็ง มีความอดทนเป็นเลิศ ยอมเสียสละความสุขส่วนตัวและความเป็นตัวเองเพื่อครอบครัวและบริษัท

* **ปราณ (ตัวจริง)** รับบทโดย ณเดชน์ คูกิมิยะ

นักธุรกิจ/หมอ อายุประมาณ 30 ปี หน้าตา รูปร่างเหมือนกับปราณนต์ทุกประการ ปราณเป็นคนจิตใจดี มีความรับผิดชอบสูง มีเหตุมีผล รักน้องชายและครอบครัวมาก แต่ปากแข็งกับเรื่องความรักจนเกือบจะสูญเสียคนรักไป / ฉลาด แต่ไม่รอบคอบ ไว้ใจเชื่อใจคนมากเกินไป จึงเพลี่ยงพล้ำ ให้กับศัตรูจนแทบเอาชีวิตไม่รอด

* **อัณณา** รับบทโดย ธัญชนก กู๊ด

สาวเปรี้ยววัย 25-27 ปี เป็นผู้ดีโดยกำเนิด รสนิยมดี แต่งตัวดี ทำงานเก่งเป็น workingwoman เข้มแข็ง เด็ดเดี่ยว ฉลาดเฉลียว ซื่อสัตย์ จริงใจ ไม่กลัวอะไรง่ายๆ กล้าเผชิญหน้ากับความชั่วร้าย แต่เรื่องความรักกลับไม่กล้าเปิดเผยความรู้สึกตัวเองจนเกือบจะสายไป เป็นคนที่แยกแยะเรื่องส่วนตัวกับเรื่องหัวใจได้ดี เจ้าแผนการ และยังเก็บความลับเก่งเป็นที่หนึ่ง

เรื่องย่อ
---------

**ปราณ** ผู้บริหารหนุ่มไฟแรง **ปราณนต์** หรือ **หมอณนต์** ฝาแฝดผู้น้องของปราณ ใช้ชีวิตเรียบง่ายเป็นแพทย์ในชนบทที่ดอยผาหมอก **ภัทริน** ถูกใส่ร้ายว่ายักยอกเงิน ภัทรินปฏิเสธ เพราะเธอรู้ดีว่า **ธนาฒน์** เป็นคนนำเงินไป **ชมนาด** ให้ภัทรินเซ็นต์เอกสารชดใช้เงินให้กับบริษัท 17 ล้าน แทนการดำเนินคดี ปราณชวน **อัณณา** ไปหาความจริง แต่กลับถูกคนร้ายตามประกบยิง ภัทรินหมดสิ้นหนทางกลับไปหาแม่ **ภารตี** ที่ดอยผาหมอก หมอณนต์ยื่นข้อเสนอให้ภัทรินแต่งงานกับเขาเพื่อใช้หนี้ให้ ภัทรินไม่มีทางเลือกต้องแต่งงานกับหมอณนต์ในที่สุด ทั้งคู่ใช้ชีวิตอยู่ด้วยกันกระทั่งกลายเป็นความรัก ภัทรินยอมมอบกายมอบใจให้หมอณนต์ด้วยความเต็มใจ เมื่อปราณฟื้นขึ้นมาก็จำอัณณาได้คนเดียว และกลายเป็นคนโมโหร้าย อัณณาเดินทางมาที่เชียงใหม่ ขอร้องให้หมอณนต์กลับไปกรุงเทพกับเธอ ภัทรินเข้าใจผิดคิดว่าหมอณนต์รักอัณณาทำให้ทั้งคู่ทะเลาะกันอย่างหนัก ภัทรินเผลอพูดประชดออกไปว่าไม่เคยรักหมอณนต์ที่ผ่านมาเป็นแค่อารมณ์ชั่ววูบ หมอณนต์เสียใจมากตัดสินใจสลับตัวกับปราณตามแผนของอัณณาทันที และเพื่อความแนบเนียนอัณณากับ **พสุวัฒน์** วางแผนว่าหมอณนต์ขับรถตกเหว ปราณ กับ ปราณนต์ สลับตัวกันอย่างเป็นทางการ หมอณนต์กลายเป็นนักธุรกิจใหญ่ชื่อปราณ ส่วนปราณที่นอนป่วยอยู่ก็ต้องสวมบทบาทเป็นหมอณนต์แทน

รายชื่อนักแสดง
--------------

### นักแสดงนำ

| ตัวละคร | นำแสดงโดย |
| --- | --- |
| ปราณ / ปราณนต์ (หมอณนต์) | ณเดชน์ คูกิมิยะ |
| ภัทริน (ภัท / แพต) | ณฐพร เตมีรักษ์ |
| อัณณา | ธัญชนก กู๊ด |
| ธนาฒน์ | สุริยนต์ อรุณวัฒนกูล |
| ชมนาด | ลภัสรดา ช่วยเกื้อ |
| สินธร | จักรกฤษณ์ อำมะรัตน์ |
| พสุวัฒน์ | เกรียงไกร อุณหะนันทน์ |
| ภารตี | ปวีณา ชารีฟสกุล |
| จันทร์วิภา | ชมพู่ ก่อนบ่าย |
| เบญจคีย์ | เขมิกา สุขประสงค์ดี |
| เนตรมณี | ธัญลักษณ์ ตาสา |
| ป้าอิ่ม | มยุรี อิศรเสนา ณ อยุธยา |
| อะเล | เอราวรรณ บุญสนาน |
| **นักแสดงรับเชิญ** |
| แอ๋ว | นฤมล พงษ์สุภาพ |
| อัญชัน | สุปราณี เจริญผล |
| รัฐมนตรีหญิง | ปริศนา กล่ำพินิจ |
| สุพจน์ | วิวัฒน์ ผสมทรัพย์ |
| เดีย | ทิพย์รัตน์ อมาตยกุล |
| แจ็ค | กีรติ ศิวะเกื้อ |
| ลุงขับรถเบรกแตก | พวง เชิญยิ้ม |
| ปริยา | ก้ามปู ปัทมสูต |
| ป้าชุ | สมรัก ศรีสวรรค์ |
| ป้าเจ้าของหนังสือพิมพ์ | ณัฐิยา ศิรกรวิไล |
|

เพลงประกอบละคร
--------------

1. เพลง **ลมซ่อนรัก** (เพลงเปิด) - ขับร้องโดย ทศพร อาชวานันทกุล (ซิน Singular)
2. เพลง **เธอรักฉันจริงหรือเปล่า** (เพลงปิดเฉพาะตอนที่ 1 – 7) - ขับร้องโดย มาริสา สุโกศล หนุนภักดี
3. เพลง **ที่จริงฉันก็เจ็บ** (เพลงปิดเฉพาะตอนที่ 8 – 14) - ขับร้องโดย ณเดชน์ คูกิมิยะ
4. เพลง **ลมซ่อนรัก Special Version** (เฉพาะตอนจบ) - ขับร้องโดย ณฐพร เตมีรักษ์
5. เพลง **ที่จริงฉันก็เจ็บ Acoustic Version** (เฉพาะตอนจบ) - ขับร้องโดย ณเดชน์ คูกิมิยะ
6. เพลง **สิ่งดี ๆ** (ฉากธนาฒน์ขอภัทรินแต่งงาน) - ขับร้องโดย สุริยนต์ อรุณวัฒนกูล

รางวัลและการเข้าชิง
-------------------

| รางวัล | สาขารางวัล | ผู้ได้รับการเสนอชื่อ | ผลการตัดสิน |
| --- | --- | --- | --- |
|  EFM Awards |  ละครยอดนิยม ประจำเดือนมีนาคม 2558 |  ลมซ่อนรัก | ชนะ |
|  ดารายอดนิยม ประจำเดือนมีนาคม 2558 |  ณฐพร เตมีรักษ์ | เสนอชื่อเข้าชิง |
|  ดารายอดนิยม ประจำเดือนมีนาคม 2558 |  ณเดชน์ คูกิมิยะ | เสนอชื่อเข้าชิง |
|  ดารายอดนิยม ประจำเดือนเมษายน 2558 |  ณเดชน์ คูกิมิยะ | ชนะ |
|  เพลงยอดนิยม ประจำเดือนเมษายน 2558 |  ทศพร อาชวานันทกุล (ซิน Singular) | ชนะ |
|  สยามดารา สตาร์ส อวอร์ดส์ 2015 |  นักแสดงนำชายยอดเยี่ยม |  ณเดชน์ คูกิมิยะ | ชนะ |
|  นักแสดงนำหญิงยอดเยี่ยม |  ณฐพร เตมีรักษ์ | เสนอชื่อเข้าชิง |
|  TV3 Fanclub Award 2015
โดย สถานีวิทยุโทรทัศน์ไทยทีวีสีช่อง 3 |  ดาราชายยอดนิยม |  ณเดชน์ คูกิมิยะ | ชนะ |
|  เพลงประกอบละครยอดนิยม เพลง ที่จริงฉันก็เจ็บ |  ณเดชน์ คูกิมิยะ | ชนะ |
|  Daradaily The Great Awards 2015
โดย หนังสือพิมพ์ดาราเดลี่ |  นักแสดงนำชาย สาขาละครที่สุดแห่งปี 2015 |  ณเดชน์ คูกิมิยะ | เสนอชื่อเข้าชิง |
|  นักแสดงนำหญิง สาขาละครที่สุดแห่งปี 2015 |  ณฐพร เตมีรักษ์ | เสนอชื่อเข้าชิง |
|  รางวัลโทรทัศน์ทองคำ ครั้งที่ 30 |  นักแสดงนำชายดีเด่น |  ณเดชน์ คูกิมิยะ | เสนอชื่อเข้าชิง |
|  นักแสดงนำหญิงดีเด่น |  ณฐพร เตมีรักษ์ | เสนอชื่อเข้าชิง |
|  คมชัดลึก อวอร์ด ครั้งที่ 13 |  นักแสดงนำชายยอดเยี่ยม |  ณเดชน์ คูกิมิยะ | เสนอชื่อเข้าชิง |
|  นักแสดงนำชายยอดนิยม |  ณเดชน์ คูกิมิยะ | ชนะ |
|  รางวัลนาฏราช ครั้งที่ 7  |  นักแสดงนำชายยอดเยี่ยม |  ณเดชน์ คูกิมิยะ | เสนอชื่อเข้าชิง |
|

การออกอากาศในต่างประเทศ
-----------------------

* ประเทศกัมพูชา สถานีโทรทัศน์ช่องพีเอ็นเอ็น (2558)

อ้างอิง
-------

1. ↑  เตรียมเฮ! ' ณเดช' คู่'แต้ว' ลง 'ลมซ่อนรัก'
2. ↑  ++++ Fitting ละคร "ลมซ่อนรัก" ณเดชน์ - แต้ว - แพท ++++
3. ↑  ณเดชน์-แต้ว เข้าฉาก'แต่งงาน' ใน ละคร ลมซ่อนรัก
4. ↑  'ณเดช'-'แต้ว' สวย - หล่อ ในชุดแต่งงาน ใน เบื้องหลัง'ลมซ่อนรัก'
5. ↑  "คลิป สกู๊ปพิเศษละคร ลมซ่อนรัก". คลังข้อมูลเก่าเก็บจากแหล่งเดิมเมื่อ 2015-03-12. สืบค้นเมื่อ 2015-03-12.
6. ↑  ผลรางวัลนาฏราช ครั้งที่ 7 ประจำปี 2558

แหล่งข้อมูลอื่น
---------------

* ลมซ่อนรัก the Official Fanpage
* บทละครโทรทัศน์ ลมซ่อนรัก : จากเว็บ TrueLife.com เก็บถาวร 2015-03-10 ที่ เวย์แบ็กแมชชีน
* เรื่องย่อละคร ลมซ่อนรัก : จากเว็บ Manager Online เก็บถาวร 2015-03-30 ที่ เวย์แบ็กแมชชีน
* เรื่องย่อละคร ลมซ่อนรัก : จากเว็บ ThaiTV3.com
* *ลมซ่อนรัก* ที่สยามโซน
* เรื่องย่อละคร ลมซ่อนรัก : จากเว็บ Sanook